"เอ็มเอฟซี"ลุยทาร์เก็ตฟันด์ต่อ
เอ็มเอฟซีเดินหน้าลงทุนทาร์เก็ตฟันด์  หลังประเมินแนวโน้มเศรษฐกิจไทยปีนี้ยังดี
18 ก.พ. 2556

เอ็มเอฟซีเดินหน้าลงทุนทาร์เก็ตฟันด์  หลังประเมินแนวโน้มเศรษฐกิจไทยปีนี้ยังดี
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองงทุน (บลจ.) กล่าวว่า เอ็มเอฟซีมองว่าปีนี้เศรษฐกิจที่ดีของไทยและการเติบโตของตลาดหลักทรัพย์ฯ จะเป็นโอกาสเหมาะสมสำหรับการลงทุนในทาร์เก็ตฟันด์ และสร้างผลตอบแทนจากการลงทุนในทาร์เก็ตฟันด์
เอ็มเอฟซี คาดว่าเศรษฐกิจจะขยายตัวอยู่ที่ 4.5-5% จากการบริโภคของภาคเอกชนและการลงทุนภาครัฐ โดยเฉพาะการลงทุนในโครงสร้างพื้นฐาน และผลประกอบการของบริษัทจดทะเบียนในตลาดหลักทรัพย์ที่แข็งแกร่งโดยคาดว่าจะเติบโต 13-15% 
นอกจากนี้ ตลาดหุ้นไทยยังได้ประโยชน์จากเงินไหลเข้าจากต่างประเทศ เพราะมีการขยายตัวของกำไรที่โดดเด่นเมื่อเทียบกับภูมิภาค แม้ค่า P/Eใกล้เคียงกับภูมิภาคก็ตาม 
เอ็มเอฟซีเปิดขายกองทุนเปิดเอ็มเอฟซีสปอท 33 ซีรี่ส์ 9 (SPOT33S9) มีนโยบายลงทุนในตราสารทุนและตราสารหนี้ในประเทศ ซึ่งเน้นลงทุนในหลักทรัพย์ที่มีปัจจัยพื้นฐานดีในตลาดหลักทรัพย์ไทย เหมาะสำหรับผู้ที่สามารถรับความเสี่ยงได้ในระดับสูง โดยตั้งเป้าหมายผลตอบแทน 3% สองครั้งรวมเป็น 6% ภายใน 5 เดือน  
ทั้งนี้ ภายใน 5 เดือนแรกหากกองทุนมีมูลค่าหน่วยลงทุน 10.35 บาทขึ้นไป กองทุนเปิด SPOT33S9 จะรับซื้อคืนหน่วยลงทุนอัตโนมัติในอัตราร้อยละ 3 ของมูลค่าที่ตราไว้ (10 บาท) เพื่อให้ผู้ถือหน่วยลงทุนได้รับคืนผลตอบแทนครั้งที่ 1 ในอัตรา 3% ก่อน และบริษัทจัดการจะทำการบริหารเงินลงทุนเดิมเพื่อให้มูลค่าทรัพย์สินสุทธิเพิ่มขึ้นต่อจนเข้าเงื่อนไขการเลิกกองทุนตามเป้าหมายเพื่อรับผลตอบแทนอีก 3% ต่อไป